Nna o ipaakantse. Le fa o ka tswa o tsere dikgato tsotlhe tsa go tila ditlamorago, o ka nna wa iphitlhela o wetswe ke kotsi e e sa lebelelwang ya masetlapelo. Go ka nna motlhofo gore o e itshokele fa o ipaakantse go sa le gale. Gape seno se dumalana le kgakololo e e mo go Diane 22:3 e e umakilweng pelenyana. A o na le lebokose le le rulagantsweng sentle la dilwana tse o ka di tsayang fa o tswa ka lepotlapotla? Kgatiso ya 1-2-3 of Disaster Education e kgothaletsa gore go tsenngwe dilo tse di latelang mo lebokoseng leo: Dilwana tsa thuso ya potlako, lebotlolo la metsi, dijo tse di sa senyegeng le ditlankana tsa botlhokwa. Gape go tla bo go le botlhale gore o tlotle le lelapa la gago ka mefuta ya dikotsi tsa masetlapelo tse di ka diregang le gore ke eng se se ka dirwang mo maemong mangwe le mangwe.